b'\n_START_ARTICLE_\nKantaridin\n_START_SECTION_\nZgodovina\n_START_PARAGRAPH_\nV ljudskem zdravilstvu mnogih narodov po svetu je bil kantaridin uporabljen za zdravljenje razli\xc4\x8dnih te\xc5\xbeav, kot so razjede (ulkusi), bradavi\xc4\x8daste ko\xc5\xbene tuberkuloze (skrofuloderme) in furunkli, pa tudi kot splavilo (abortiv) ter protitumorsko in protisteklinsko (antirabi\xc4\x8dno) sredstvo. V Evropi je njegovo uporabo opisal Pedanios Dioskorides v monografiji Materia Medica, okoli 100 do 50 let pr. n. \xc5\xa1t. Hipokrat je predpisoval kantaridin za zdravljenje oteklin (edemov)._NEWLINE_Kantaridin ima sicer slabi sloves kot afrodiziak \xc5\xbee iz \xc4\x8dasov zgodnjih zahodnih sredozemskih kultur, kar izhaja zaradi \xc5\xa1tevilnih zlorab, \xc5\xa1e posebej v odmevnih aferah. V \xc4\x8dasu Anti\xc4\x8dnega Rima je Livija, \xc5\xbeena Avgusta Cezarja, znana po svojih spletkah, pogosto zme\xc5\xa1ala izvle\xc4\x8dke \xc5\xa1panske muhe v hrano gostov z namenom, da bi z njimi spala in jih nato izsiljevala. \xc5\xa0e eden od znanih primerov zlorabe se je zgodil leta 1772, ko je francoski aristokrat Markiz de Sade verjetno zastrupil ve\xc4\x8d prostitutk z bomboni, ki so vsebovali omenjeno spojino, z namenom pove\xc4\x8danja spolnega u\xc5\xbeitka._NEWLINE_Samo spojino je leta 1810 izoliral francoski kemik Pierre Robiquet iz \xc5\xa1panske muhe. Dokazal je, da je spojina odgovorna za agresivne u\xc4\x8dinke na ko\xc5\xbei pri dotiku jaj\xc4\x8dec hro\xc5\xa1\xc4\x8da ter da ima zelo strupene u\xc4\x8dinke na organizem, ki so se v \xc4\x8dasu 19. stoletja lahko primerjali z drugimi najsmrtonosnej\xc5\xa1imi strupi v tistem \xc4\x8dasu, kot je strihnin._NEWLINE_Dandanes se lahko kantaridin v obliki izvle\xc4\x8dkov iz \xc5\xa1panske muhe \xc5\xa1e vedno kupi v dolo\xc4\x8denih trgovinah ali preko eroti\xc4\x8dnih spletnih strani, \xc4\x8deprav je njegova prodaja nelegalna.\n_START_SECTION_\nKantaridin in FDA\n_START_PARAGRAPH_\nKot zdravilo za zdravljenje ko\xc5\xbenih bolezni se je kantaridin nemoteno uporabljal od 50-ih let prej\xc5\xa1njega stoletja do posebnega akta leta 1962, s katerim je Urad za prehrano in zdravila (FDA) od proizvajalcev zahteval podatke o u\xc4\x8dinkovitosti zdravil. Zaradi prete\xc4\x8denega roka za dobavo podatkov je FDA umaknil zdravilo iz trga. Kljub temu bi se lahko v prihodnosti status zdravila spremenil, saj so bili proti koncu 90-ih let v aktu uvedeni dolo\xc4\x8deni popravki, zaradi katerih bi lahko zdravnik ali lekarnar predpisal zdravilo, v katerem je ena izmed u\xc4\x8dinkovin kantaridin, dokler slednji ne bi predstavljal resne gro\xc5\xbenje bolnikovemu zdravju.\n_START_SECTION_\nVedenjska ekologija\n_START_PARAGRAPH_\nKantaridin je vezikant, ki ga proizvajajo pi\xc5\xa1\xc4\x8dnjaki in travnice (Meloidae), ki spadajo v red hro\xc5\xa1\xc4\x8dev. Trenutno je znanih ve\xc4\x8d kot 1.500 tovrstnih hro\xc5\xa1\xc4\x8dev. Niso agresivne \xc5\xbeivali, saj ne pi\xc4\x8dijo ali ugriznejo \xc5\xbertve, tako da je izpostavitev kantaridinu bolj ali manj naklju\xc4\x8den pojav, kar je veljalo predvsem v preteklosti zaradi zau\xc5\xbeitja pripravkov z namenom domnevnega spodbujanja spolne sle, v dana\xc5\xa1njem \xc4\x8dasu pa so mehur\xc4\x8dkaste spremembe na ko\xc5\xbei zaradi stika s hro\xc5\xa1\xc4\x8dem sezonski pojav._NEWLINE_Spojina se nahaja v hemolimfi hro\xc5\xa1\xc4\x8dev in je pomembna v smislu kemi\xc4\x8dne obrambe pred plenilci. Spojino sicer sintetizirajo samo samci, samice pa jo dobijo od samcev kot\xc2\xa0\xc2\xbbsvatbeno darilo\xc2\xab. Samice obdajo tudi jaj\xc4\x8deca s kantaridinom in jih tako za\xc5\xa1\xc4\x8ditijo pred plenilci._NEWLINE_Koli\xc4\x8dina kantaridina se v hro\xc5\xa1\xc4\x8dih razlikuje od vrste do vrste: npr. v rodu Epicauta vsebuje vrsta E. pennsylvanica le 0,2 mg, E. immaculata pa 4,8 mg spojine. Pri tem velja, da imajo samci ve\xc4\x8djo koli\xc4\x8dino spojine kot pa samice._NEWLINE_Glede na mesto nahajanja spojine velja, da je za zmanj\xc5\xa1anje verjetnosti izpostavitve spojini bolje odpihniti hro\xc5\xa1\xc4\x8da s povr\xc5\xa1ine ko\xc5\xbee kot pa ga odstraniti ro\xc4\x8dno, saj lahko pri tem stremo telo hro\xc5\xa1\xc4\x8da, s tem pa se hemolimfa s strupeno u\xc4\x8dinkovino razlije po ko\xc5\xbei.\n_START_SECTION_\nMehanizem delovanja\n_START_PARAGRAPH_\nSpojina se absorbira v lipidne plasti celi\xc4\x8dnih membran celic v poko\xc5\xbenici (epidermisu), kar spro\xc5\xbei aktivacijo ali pa sprostitev nevtralnih serinskih proteaz. Slednje povzro\xc4\x8dijo degeneracijo dezmosomov, ki povezujejo sosednje celice, saj se tonofilamenti lo\xc4\x8dijo od dezmosomov. To privede do akantolize, tj. medsebojne lo\xc4\x8ditve celic trnaste plasti poko\xc5\xbenice zaradi propada medceli\xc4\x8dnih mosti\xc4\x8dkov, in nastanka mehurjev na ko\xc5\xbei. Lezije se sicer zacelijo brez brazgotinjenja, saj niso prizadete zarodne plasti ko\xc5\xbee._NEWLINE_Kantaridin v resnici ni pravi afrodiziak, saj ne pove\xc4\x8duje spolne sle, pa\xc4\x8d pa te lastnosti izhajajo iz dra\xc5\xbeenja urogenitalnega trakta (tj. spolovil in se\xc4\x8dil).\n_START_SECTION_\nKlini\xc4\x8dna uporaba\n_START_PARAGRAPH_\nU\xc4\x8dinkovino se v dermatologiji uporablja za zdravljenje nekaterih ko\xc5\xbenih bolezni, kot so bradavice in virusne oku\xc5\xbebe, npr. molluscum contagiosum (molusk). Aplikacija je topi\xc4\x8dna in povzro\xc4\x8di nastanek mehurjev na mestu nanosa po enem ali dveh dneh. Pri uporabi se je potrebno izogibati sluznic in obmo\xc4\x8dij blizu o\xc4\x8des zaradi nevarnosti erozije belo\xc4\x8dnice. Ob pravilni uporabi so zapleti zelo redki, sicer pa se lahko prehodno pojavijo rde\xc4\x8dina (eritem), blaga do zmerna bole\xc4\x8dina, ob\xc4\x8dutek \xc5\xbearenja in srbenje (pruritus). Pri ve\xc4\x8dini bolnikov, obolelih za moluskom, se stanje vidno izbolj\xc5\xa1a po uporabi kantaridina.\n_START_SECTION_\nZastrupitev s kantaridinom\n_START_PARAGRAPH_\nZastrupitev je obi\xc4\x8dajno posledica zau\xc5\xbeitja pripravkov afrodiziaka, pri otrocih pa nemalokrat tudi zau\xc5\xbeitja samih hro\xc5\xa1\xc4\x8dev. Pri \xc4\x8dloveku zna\xc5\xa1a srednji smrtonosni odmerek (LD\xe2\x82\x85\xe2\x82\x80) okoli 1 mg/kg telesne te\xc5\xbee. Stopnja po\xc5\xa1kodbe je neposredno odvisna od koli\xc4\x8dine vnesenega strupa in koli\xc4\x8dine ma\xc5\xa1\xc4\x8dob, ki so prisotne v prebavnem traktu ob zau\xc5\xbeitju, saj ma\xc5\xa1\xc4\x8dobe promovirajo absorpcijo spojine. Pri \xc5\xbeivalih so na kantaridin \xc5\xa1e posebej ob\xc4\x8dutljivi konji, pri kateri zna\xc5\xa1a LD\xe2\x82\x85\xe2\x82\x80 prav tako okoli 1 mg/kg telesne te\xc5\xbee; zastrupitev je navadno posledica prehrane s senom lucerne, v katerem se nahaja ve\xc4\x8dja koli\xc4\x8dina mrtvih hro\xc5\xa1\xc4\x8dev._NEWLINE_Potrebne koli\xc4\x8dine u\xc4\x8dinkovine so torej zelo majhne, razmerje med srednjim terapevtskim in srednjim smrtonosnim odmerkom pa je zelo majhno, kar torej pomeni, da je terapevtski indeks zelo ozek. To predstavlja veliko nevarnost pri uporabi pripravkov za spodbujanje spolne sle, saj je njihova uporaba nemalokrat koli\xc4\x8dinsko pretirana, s tem pa je verjetnost zastrupitve toliko ve\xc4\x8dja._NEWLINE_Simptomi in znaki zastrupitve so nezna\xc4\x8dilni. Pri zau\xc5\xbeitju se v nekaj minutah pojavi \xc5\xbeare\xc4\x8di ob\xc4\x8dutek na v ustni votlini in \xc5\xberelu. Kmalu zatem se pojavijo motnje pri po\xc5\xbeiranju (disfagija), trebu\xc5\xa1ni kr\xc4\x8di in bruhanje s prisotnostjo krvi (hematemeza). V huj\xc5\xa1ih primerih lahko nastopi popolna izguba normalne sluznice prebavnega trakta. Po tem se lahko pojavijo bole\xc4\x8dine v ledvenem delu, disurija (ovirano ali bole\xc4\x8de uriniranje), proteinurija in hematurija (prisotno beljakovin in krvi v urinu, po vrstnem redu) ter ledvi\xc4\x8dna odpoved, redkeje pa koagulopatija, kr\xc4\x8di in ohlapna ohromelost (flakcidna paraliza), podobna Guillain-Barr\xc3\xa9jevem sindromu.\n_START_SECTION_\nZdravljenje\n_START_PARAGRAPH_\nZastrupitev s kantaridinom se lahko potrdi s plinsko kromatografijo in masno spektrofotometrijo. Zdravljenje je v glavnem podporno, saj ne obstaja protistrup (antidot). V primeru topi\xc4\x8dne izpostavitve ko\xc5\xbee se prizadeti del o\xc4\x8disti z acetonom, etrom ali alkoholom, s \xc4\x8dimer se razred\xc4\x8di in nevtralizira strup. Mesto se nato temeljito o\xc4\x8disti \xc5\xa1e z milom in vodo. V primeru zau\xc5\xbeitja je potrebno zau\xc5\xbeiti velike koli\xc4\x8dine vode, izogibati pa se potrebno hrani z ma\xc5\xa1\xc4\x8dobami (npr. mleku). Bruhanje se ne sme izzvati, saj lahko pride do ve\xc4\x8djih po\xc5\xa1kodb zaradi ponovne izpostavitve sluznice. Za aktivno oglje ni trdnih dokazov, da bi bilo u\xc4\x8dinkovito. Zaradi podpornega zdravljenja in laj\xc5\xa1anja bole\xc4\x8din je nemalokrat potrebna hospitalizacija.\n_START_SECTION_\nRaziskave\n_START_PARAGRAPH_\nRaziskave na kultiviranih tumorskih celicah so pokazale, da bi analogi kantaridina lahko imeli protitumorsko delovanje preko inhibicije proteinske fosfataze 2A._NEWLINE_Topi\xc4\x8dna uporaba na \xc5\xbeivalskih modelih je pokazala, da bi kantaridin lahko imel dolo\xc4\x8den terapevtski u\xc4\x8dinek pri zdravljenju ko\xc5\xbene li\xc5\xa1manioze.'